ประกันไม่หวั่นเหตุฮ.ตกกระทบยันไม่มีขึ้นเบี้ย
ประกันไม่หวั่นเฮลิคอปเตอร์ขนาดเล็กร่วงรุกตลาดนำเที่ยวทางอากาศ
25 ส.ค. 2553

ประกันไม่หวั่นเฮลิคอปเตอร์ขนาดเล็กร่วงรุกตลาดนำเที่ยวทางอากาศ 
นายผดุงสิน แต่รุ่งเรือง ประธานเจ้าหน้าที่บริหาร บริษัทอินชัวร์โอเคโบรกเกอร์ เปิดเผยว่า จากกรณีที่เฮลิคอปเตอร์ตกบ่อยในช่วงนี้ ไม่ได้ทำให้บริษัทประกันภัยปฏิเสธหรือขึ้นเบี้ยประกันภัย เพราะส่วนใหญ่บริษัทประกันจะทำประกันภัยต่ออยู่แล้วไม่ได้รับไว้เองทั้งหมด ซึ่งบริษัทมีลูกค้าที่ทำธุรกิจเฮลิคอปเตอร์นำเที่ยวอยู่ที่กรุงเทพและราชบุรี ได้ทำประกันภัยไว้กับบริษัทกรุงเทพประกันภัยวงเงินความคุ้มครอง 50 ล้านบาท เบี้ยประกัน 1.2 ล้านบาทต่อปี คุ้มครองตัวเครื่องบิน 30 ล้านบาท และ คุ้มครองผู้โดยสาร รวมถึงทรัพย์สินบุคคลภายนอกอีก 20 ล้านบาท ถือว่าเป็นความคุ้มครองเต็มมูลค่าของเครื่องบิน
นายพัฒนพงษ์ จรัสตระกูล กรรมการผู้จัดการ บริษัทเฮลิลักด์ เอวิเอชั่น เปิดเผยว่า กรมการบินพลเรือนได้บังคับให้เฮลิคอปเตอร์ทุกลำต้องทำประกันภัยคุ้มครองผู้โดยสาร คุ้มครองทรัพย์สินบุคคลภายนอก ซึ่งบริษัททำประกันเต็มมูลค่า และกรณีเฮลิคอปเตอร์ร่วงไม่มีผลต่อการธุรกิจนำเที่ยวโดยเฮลิคอปเตอร์ เนื่องจากเป็นความแปลกใหม่ในวงการท่องเที่ยวขณะนี้ ซึ่งบริษัทให้บริการอยู่ที่กรุงเทพ และ ราชบุรี ที่อำเภอสวนผึ้ง ซึ่งคิดเที่ยวละ 1,500 บาทต่อ 10 นาที มีนักท่องเที่ยวใช้บริการเฉลี่ยวันละ 17 เที่ยว 
“บริการเช่าเฮลิคอปเตอร์เพื่อการท่องเที่ยวชมทิวทัศน์ในประเทศไทยมีประมาณ 3 บริษัท ส่วนใหญ่จะให้เช่าเหมาลำคิดเป็นชั่วโมง ไม่ได้ให้บริการนำเที่ยวแบบในรูปแบบที่บริษัททำอยู่ และความปลอดภัยสูง เพราะถ้าสภาพอากาศไม่ดีนักบินจะไม่นำเครื่องขึ้น เพื่อความปลอดภัย”นายพัฒนพงษ์ กล่าว
นายพัฒนพงษ์ เปิดเผยว่า การใช้บริการเฮลิคอปเตอร์ขนาดเล็กเพื่อการท่องเที่ยวมีแนวโน้มเพิ่มขึ้น โดยเห็นจากเริ่มมีลูกค้าสั่งซื้อผ่านบริษัทเข้ามาบ้างแล้ว และในส่วนของบริษัทมีแผนที่จะซื้อเพิ่มอีก 1 ลำ เพื่อไปเปิดให้บริการที่ภูเก็ต ซึ่งทุกลำจะต้องทำประกันภัยเพื่อลดความเสี่ยง และ ต้องทำตามกฎของกรมการบิน